สำนักงานการวิจัยแห่งชาติ ร่วมกับเครือข่ายทั้งในและต่างประเทศ เร่งวิจัยวัคซีนสร้างภูมิคุ้มกันโรคโควิด-19
สำนักงานการวิจัยแห่งชาติ ร่วมกับเครือข่ายทั้งในและต่างประเทศ เร่งวิจัยวัคซีนสร้างภูมิคุ้มกันโรคโควิด-19 ศาสตราจารย์ นายแพทย์สิริฤกษ์ ทรงศิวิไล เลขาธิการสำนักงานการวิจัยแห่งชาติ (วช.) กล่าวถึงความคืบหน้าการทดลองวัคซีนป้องกันโรคโควิด -19 ว่า โดยปกติแล้วการผลิตวัคซีนเพื่อป้องกันโรคชนิดใหม่ต้องใช้ระยะเวลา 5-10 ปี แต่การผลิตวัคซีนสร้างภูมิต้านทานป้องกันโรคโควิด-19 คาดว่าจะใช้ระยะเวลาประมาณ 1 ปี เนื่องจากเป็นโรคที่รอไม่ได้ วช.จึงร่วมกับสถาบันวัคซีนแห่งชาติ มหาวิทยาลัยและบริษัทผู้ผลิตวัคซีนทั้งในและต่างประเทศ ทดลองผลิตวัคซีนขึ้นมา 5 แบบ บางแบบผ่านการประเมินประสิทธิภาพในสัตว์ทดลองขนาดเล็ก พบว่าหนูที่ได้รับวัคซีนสามารถสร้างภูมิคุ้มกันได้ เมื่อวันเสาร์ที่ผ่านมาจึงยกระดับการทดลองในลิงซึ่งต้องใช้ระยะเวลาการติดตามผลประมาณ 3 เดือน ก่อนที่จะทดสอบในมนุษย์ ทั้งนี้หากผลการทดสอบเป็นไปตามที่คาดหมายจะสามารถผลิตวัคซีนสร้างภูมิคุ้มกันป้องกันโควิด-19 ได้ภายในกลางปีถึงปลายปีหน้า(2564)เลขาธิการ วช. กล่าวว่าา วัคซีนที่จะใช้ในคนได้ จะต้องมีคุณสมบัติอย่างน้อย 2 อย่างด้วยกัน ประการแรกคือจะต้องปลอดภัย ประการที่สองก็คือ จะต้องสามารถกระตุ้นภูมิคุ้มกันได้ แล้วก็สามารถที่จะป้องกันโรคได้ โดยขั้นตอนการพัฒนาวัคซีนจะต้องผ่านการทดสอบในห้องแลปและการทดสอบในสัตว์และการทดสอบในมนุษย์ ขณะนี้เราอยู่ในขั้นตอนสุดท้ายก่อนที่จะทำการทดสอบในคน หากเป็นไปตามที่คาดหมายไว้ เราก็น่าจะมีผลการทดสอบประเมินเบื้องต้นในมนุษย์ในช่วงปลายปีนี้ จากนั้นในช่วงกลางปีหน้า ก็น่าที่จะสามารถผลิตวัคซีนจำนวนมากเพียงพอได้เลขาธิการ วช. กล่าวด้วยว่า การทดสอบในมนุษย์จะมีอยู่ 3 ระยะ แต่ละระยะต้องติดตามผลประมาณ 3 เดือน โดยระยะแรกจะใช้อาสาสมัครประมาณ 10 คน เพื่อทดสอบความปลอดภัย ส่วนระยะที่ 2 จะใช้ประมาณ 500 คน เพื่อทดสอบความสามารถในการกระตุ้นภูมิคุ้มกัน ถ้าผลออกมาดีจะเข้าสู่การทดสอบระยะที่ 3 คือ ความสามารถในการป้องกันโรค อย่างไรก็ตามในช่วงนี้ยังไม่มีวัคซีนป้องกันโรคขอให้ประชาชนระมัดระวังตนเองและป้องกันโรคตามคำแนะนำด้านสาธารณสุขเพื่อป้องกันการติดต่อและแพร่กระจายเชื้อระหว่างกัน